### NN 46/2021 (30.4.2021.), Odluka o naknadi za razvoj za područje Općine Ivankovo (naselja: Ivankovo, Retkovci i Prkovci)

VINKOVAČKI VODOVOD I KANALIZACIJA D.O.O.

958

Na temelju čl. 52. st. 1. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17 i 66/19), Skupština društva Vinkovački vodovod i kanalizacija d.o.o. Vinkovci, Dragutina Žanića-Karle 47a, 23. travnja 2021. godine, u skladu s čl. 23. i 24. Zakona o vodnim uslugama (»Narodne novine« br. 66/19) dvostrukom većinom donosi sljedeću Odluku

ODLUKA

O NAKNADI ZA RAZVOJ

I.

Ovom Odlukom određuje se obveza plaćanja naknade za razvoj na vodoopskrbnom području javnog isporučitelja vodnih usluga Vinkovačkog vodovoda i kanalizacije d.o.o. (dalje: Isporučitelj), obveznici plaćanja, namjena i visina naknade za razvoj, način i rokovi uplate naknade za razvoj, nadzor nad obračunom i naplatom naknade za razvoj, izuzeća od plaćanja, oslobođenja i olakšice te namjena potrošnje neutrošenih sredstava prikupljenih prema ranije važećim odlukama o naknadi za razvoj.

II.

Obveznici plaćanja naknade za razvoj su svi obveznici plaćanja cijene vodne usluge javne vodoopskrbe na području Općine Ivankovo (naselja: Ivankovo, Retkovci i Prkovci).

III.

Prihodi od naknade za razvoj koriste se u skladu s planom gradnje komunalnih vodnih građevina i to za sufinanciranje projekta »Poboljšanje vodnokomunalne infrastrukture na području aglomeracija Vinkovci, Otok, Ivankovo i Cerna« i »Izradu projektne dokumentacije mreže odvodnje općine Ivankovo«.

IV.

Naknada za razvoj iznosi 2,00 kn/m3 isporučene vode iz sustava javne vodoopskrbe za sve kategorije korisnika vodnih usluga.

V.

Korisnici su dužni plaćati naknadu za razvoj u rokovima u kojima su dužni plaćati cijenu vodne usluge javne vodoopskrbe.

Na obračun i plaćanje naknade za razvoj primjenjuju se izuzeća od plaćanja, oslobođenja i olakšice koje se primjenjuju na plaćanje cijene vodne usluge javne vodoopskrbe.

VI.

Prikupljanje sredstava od naknade za razvoj te namjensko trošenje tih sredstava sukladno točki III. ove Odluke obavlja Isporučitelj.

VII.

Isporučitelj će podnositi godišnje izvješće o naplaćenim i utrošenim sredstvima naknade za razvoj Nadzornom odboru i Skupštini Isporučitelja.

Nadzor nad naplatom i trošenjem sredstava naknade za razvoj provodi se u skladu s čl. 25. Zakona o vodnim uslugama.

VIII.

Neutrošeni višak sredstava koji je nastao sukladno Odluci o naknadi za razvoj od 21. studenoga 2011. g. Općine Ivankovo za izgradnju kanalizacijske mreže i uređaja za pročišćavanje otpadnih voda u iznosu od 1.108.369,29 kn (na dan 31. prosinca 2020. g.) potrošit će se za sufinanciranje projekta »Poboljšanje vodnokomunalne infrastrukture na području aglomeracija Vinkovci, Otok, Ivankovo i Cerna« sukladno planu gradnje komunalnih vodnih građevina.

IX.

Stupanjem na snagu ove Odluke prestaju važiti:

Odluka o naknadi za razvoj od 21. studenoga 2011. g. Općine Ivankovo,

Odluka o izmjeni i dopuni odluke o naknadi za razvoj od 27. siječnja 2021. g. Općine Ivankovo.

X.

Ova Odluka stupa na snagu 1. svibnja 2021. g., objavit će se u »Narodnim novinama«, dostaviti Vijeću za vodne usluge u roku od pet dana i ostaje na snazi do 18. siječnja 2022. godine.

Vinkovci, 23. travnja 2021.

Predsjednik Skupštine
 Ivan Bosančić, mag. oec., v. r.